РЕШЕНИЕ НА СЪВЕТА
от 19 април 2007 година
относно участието на Общността в увеличението на капитала на Европейския инвестиционен фонд
(2007/247/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност,
като взе предвид Решение 94/375/ЕО на Съвета от 6 юни 1994 г. относно членството на Общността в Европейския инвестиционен фонд (1), и по-специално член 3 от него,
като взе предвид предложението на Комисията,
като взе предвид становището на Европейския парламент (2),
като има предвид, че:
(1)
Уставният капитал на Европейския инвестиционен фонд („фонда“) беше определен по време на неговото създаване в размер на 2 милиарда EUR, разделен на 2 000 акции, всяка с номинална стойност 1 милион EUR. В съответствие с член 7, параграф 1 от устава на Европейския инвестиционен фонд (3) („устава“), записаният капитал е внесен в размер на 20 %.
(2)
Съгласно Решение 94/375/ЕО Общността, представлявана от Комисията, е записана с 600 акции на фонда с номинална стойност 600 милиона EUR, от които 120 милиона EUR са внесени.
(3)
Гаранциите и операциите с рисков капитал на фонда не могат да надвишават горните граници, установени в член 26 от устава или от общото събрание на фонда. Горните граници зависят от размера на капитала на фонда и от собствените му ресурси. Тъй като се очаква фондът да изразходи собствените си ресурси до средата на 2007 г. и следователно няма да бъде в състояние да продължи операциите със собствените си средства, Съветът на директорите предложи да увеличи уставния капитал на фонда с 50 % по номинална стойност.
(4)
Съветът по икономическите и финансови въпроси (ECOFIN) прие на 14 март 2006 г. доклад относно предложенията, направени от Групата на Европейската инвестиционна банка („групата ЕИБ“), за засилване на участието на групата ЕИБ за повишаване на растежа и заетостта в Европейския съюз, който доклад включва предложението за увеличение на капитала на фонда.
(5)
Европейският съвет от 23-24 март 2006 г. приветства участието на групата ЕИБ и прикани заинтересованите участници да предприемат необходимите допълнителни стъпки, като взе предвид заключителното споразумение относно Финансовата рамка 2007-2013 г.
(6)
Записването на новите акции на Общността би подпомогнало изпълнението на Лисабонската стратегия и достигането на целите на Общността в сферата на малките и средни предприятия, създаване на работни места, иновации, научни изследвания и развитие, политика на сближаване и регионална политика, както и разширяване.
(7)
Отпускане на сума за бюджета в размер на 100 милиона EUR за увеличение на капитала на фонда съответства на заключителното споразумение относно Финансовата рамка 2007-2013 г.
(8)
Нови акции следва да бъдат записани от акционерите на фонда, по тяхна преценка, за 4-годишен период, който започва през 2007 г. и завършва през 2010 г., като се спазват същевременно интересите на акционерите на финансовата институция и на Европейската инвестиционна банка, както и бюджетните ограничения на Общността. Цената на новите акции следва да се определя годишно и да се основава на формулата за нетната стойност на активите, договорена между акционерите на фонда.
(9)
Годишните дивиденти, получени от участието на Общността във фонда от 1995 г. до 2006 г., бяха своевременно върнати в бюджета на Общността. През годините 2007-2010 получените дивиденти следва да се считат за целеви приходи и да се използват за покриване на част от разходите за увеличението на капитала. Това следва да увеличи размера на наличните бюджетни средства за увеличението на капитала, като по този начин се подпомага запазването на дяловия капитал на Общността във фонда в размер на 30 % от неговия капитал.
(10)
Досега Комисията е представяла годишните доклади на фонда на Европейския парламент и на Съвета. С оглед опростяването на процедурата за докладване, необходимо е да се предвиди, че фондът следва да изпраща директно годишния си доклад и годишния доклад на одиторския съвет на Европейския парламент и на Съвета.
(11)
Ще се осигури необходима координация, съгласуваност и допълване между операциите на фонда и Европейската инвестиционна банка, финансови инструменти на Общността за малки и средни предприятия, и където е необходимо, други финансови институции,
РЕШИ:
Член 1
В допълнение към настоящото дялово участие в Европейския инвестиционен фонд („фонда“) Общността записва във фонда до 300 акции, всяка с номинална стойност 1 милион EUR. Записването на акции и годишните плащания се осъществяват в съответствие с реда и условията, които общото събрание на фонда одобрява.
Член 2
Общността закупува новите акции за период от 4 години, започващ през 2007 г. През 2007-2010 г. дивидентите, получени от участието на Общността във фонда, се считат за целеви приходи в съответствие с член 18, параграф 2 от Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (4), за покриване на част от разходите за записване.
В допълнение общата сума в рамките на 100 милиона EUR за целия период е налична в общия бюджет на Европейския съюз за покриване на оставащите разходи. Поетото бюджетно задължение може да се разпределя на годишни вноски за период от четири години в съответствие с член 76, параграф 3 от Регламент (ЕО, Евратом) № 1605/2002.
Член 3
Комисията внася в Съвета оценка на дейността, свързана с управлението на собствените ѝ средства от фонда до 31 юли 2012 г.
Член 4
Фондът изпраща годишния си доклад и годишния доклад на одиторския съвет на Европейския парламент и на Съвета.
Член 5
Настоящото решение влиза в сила в деня на публикуването му в Официален вестник на Европейския съюз.
То се прилага от 19 април 2007 г.
Съставено в Люксембург на 19 април 2007 година.